ILYA CHLAKI

SEMION ȘI VERA

COMEDIE

Traducere Elvira Rîmbu

PERSONAJELE:

LARISA ANDREEVNA

VERA STEPANOVNA –prietena ei

SEMION

O camera. O masă rotunda, scaune, o canapea. Vera Stepanovna pune pe masă ceşti, farfurioare, tot ce este necesar pentru a bea ceai.

Se deschide ușa și apare capul Larisei Andreevna.

LARISA ANDREEVNA.Vai de mine, Vera Stepanovna, dar ce-i asta?!

VERA STEPANOVNA.Larisocica Andreevna, ați venit deja?

LARISA ANDREEVNA.Pe unde umblați?!Strig, strig și degeaba!Am strigat mai întâi de jos de la parter, apoi de la etajul al doilea!Vaaaai!

VERA STEPANOVNA.Eu n-am auzit nimic…

LARISA ANDREEVNA.E atât de greu că mi-am rupt mâinile!

VERA STEPANOVNA.Vai! Haideți să vă ajut...

LARISA ANDREEVNA.Cum să nu! Să mă ajutați! Și pe dumneavoastră cine să vă ajute mai târziu?! Nu cumva eu?!Eu și așa am destule pe cap! Și nu găsești nici doctori în vremurile astea, poți să-i cauți cu lumânarea! Iar dacă găsești, așa se poartă, că mai bine nu i-ai găsi. Imediat, doar să-mi trag sufletul un pic…

VERA STEPANOVNA.Dar eu sincer vreau să vă ajut! Totuși sunt mai tânără decât dumneavoastră.

LARISA ANDREEVNA.Mai tânără?!Dumneavoastră sunteți mai tânără?!

VERA STEPANOVNA.Da...

LARISA ANDREEVNA. Ferească-mă Dumnezeu de așa tinerețe! Îmi vine să şi râd! Auzi la ea?! E mai tânără ea!La vârsta noastră câţiva ani încoace, câţiva ani încolo nu-i mare scofală! Așa că nu-i mai numărați degeaba! Şi să nu vă mai aud că spuneţi așa ceva!

VERA STEPANOVNA.N-am să mai spun...

LARISA ANDREEVNA.De parcă ați fi mai tânără cu douăzeci de ani! Trei ani e diferența între noi! O cifră ridicolă! Auzi la ea, mai tânără!

VERA STEPANOVNA.Aveți dreptate, nu suntem la vârsta la care să conteze diferența asta...

LARISA ANDREEVNA.Bineînțeles!

VERA STEPANOVNA.Sunt de acord cu dumneavoastră...

LARISA ANDREEVNA.Păi cum să nu fiți de accord?Eu, Vera Stepanovna, rar spun prostii!Iar dumneavoastră știți asta foarte bine…

VERA STEPANOVNA.Știu...

LARISA ANDREEVNA.Foarte bine că ştiţi!Dați-vă un pic mai încolo.Vai, ce-am oboist carându-l! Îmi trag un pic sufletul și mergem...

VERA STEPANOVNA.Stați jos, stați jos…Am și fiert apa pentru ceai…Imediat îl aduc…

LARISA ANDREEVNA.Să bem atunci un ceiuț...

VERA STEPANOVNA.Da... Am copt și o prăjitură. Cu vișine.

LARISA ANDREEVNA.Când ați apucat?

VERA STEPANOVNA.Cât ați lipsit. Am stat cât am stat, apoi mi-am zis:dar de ce să stau eu degeaba? Am vrut să fac clătite, dar n-aveam făină.M-am dus la magazin după făină și am văzut vișine. Mi-am zis ce să mă complic atâta cu clătitele, ia să fac eu o prăjitură cu vișine.Uite așa am și făcut-o.

LARISA ANDREEVNA.Bravo, Vera Stepanovna! Mă minunez mereu cum de vă ies așa prăjiturile! Omoară-mă și n-am să înțeleg așa ceva…Când mă uit la dumneavoastră că sunteți atât de…dar prăjturile vă ies.Eu, oricât m-aș strădui, nu reușesc nicicum, ba aluatul e ca plastilina, ba umplutura-i de rahat, scuzați-mi expresia!

VERA STEPANOVNA.Cum?

LARISA ANDREEVNA.Cum, necum, dar ți-e greață și s-o scuipi!

VERA STEPANOVNA.Vă înțeleg foarte bine…Nici mie la început nu-mi ieșeau. Ba le prea coceam , ba era crudă pe dinăuntru…Dar cu timpul…Da…Nu e atât de complicat precum pare…Pe bune.Vreți să vă-nvăț?Se ia jumătate de kilogram de făină…

LARISA ANDREEVNA.Mai bine așezați-vă odată și nu-mi mai mișunați atâta prin fața ochilor că și așa parcă-s într-un carusel…

VERA STEPANOVNA.Da.Deci, jumătate de kilogram de făină, trei ouă, trei sferturi de pahar cu zahăr, toate astea se amestecă bine…

LARISA ANDREEVNA.Vera Stepanovna, mai lăsați-mă cu prostiile astea, v-am spus omenește că sunt obosită ca dracu şi am nevoie de rețeta dumneavoastră ca de-un supozitor în fund!

VERA STEPANOVNA.Vai de mine!

LARISA ANDREEVNA.Exact așa. Poate chiar mai rău.Ca de un cactus.

VERA STEPANOVNA. Vai de mine!

LARISA ANDREEVNA.Bine spus-ca de un cactus! Atâta ați tot lăudat-o, dar unde-i?

VERA STEPANOVNA.Cine?

LARISA ANDREEVNA.Ei,poftim!Cine? Multlăudata prăjitură!

VERA STEPANOVNA. Vai de mine, căscată pot fi! E-n cuptor!Am uitat cu totul de ea!

(Se duce la aragaz).

LARISA ANDREEVNA.Și vă mai dați tânără! Ar trebui să țineți o agendă pentru a nu uita, ca să nu mai faceți tot felul de trăsnăi! Sau legați-vă noduri pe degete, tot mai liniștită aș fi! Ați închis aragazul?

VERA STEPANOVNA.Bineînțeles, bineînțeles.Aragazul nu-l uit nicodată…

LARISA ANDREEVNA.Aveți grijă! Dacă provocați un incendiu vom rămâne fără mâncare.

VERA STEPANOVNA.Da…Nu, să nu credeți…Nu vă faceți griji…Ia uitați-vă!

LARISA ANDREEVNA.Maică Precistă! Ce mare e!Nici într-o săptămână n-o terminăm de mâncat!

VERA STEPANOVNA.Numai să fi ieșit bună…Ce emoții am!

LARISA ANDREEVNA.Ia să vedem!..

Larisa Andreevna ia o bucată, mușcă, mestecă, mai ia o gură, mestecă…

VERA STEPANOVNA.Ei, cum e?!

LARISA ANDREEVNA.Nici nu știu ce să zic…

VERA STEPANOVNA.Nu mi-a reușit?!

LARISA ANDREEVNA.Vai!Dar dumneavoastră de ce nu mâncați?Vai! Vai de mine!

VERA STEPANOVNA.Ce e?

LARISA ANDREEVNA.Mamă, măiculiță mea!..

VERA STEPANOVNA.Ce e?!

LARISA ANDREEVNA.Ehe-he-he!

VERA STEPANOVNA.Ce e, ce e?!

LARISA ANDREEVNA.De ce nu mâncați?De ce nu mâncați, vă întreb?Vrei să mă otrăvești?! Ah, vrăjitoareo! Spălături, mai repede spălături.(Se agită).

VERA STEPANOVNA.Vai, Larisa Andreevna, dar cum puteți crede așa ceva?!

LARISA ANDREEVNA.Am bănuit , am bănuit că tu…Pe mine nu mă duci! Apă, apă , vreau apă!.. (Se-ndreaptă spre baie).

VERA STEPANOVNA.Larisa Andreevna, priviți, priviți! Așteptați un pic!

(Ia o gură de prăjitură).

Larisa Andreevna se oprește, se-ntoarce.Vera Stepanovna mănâncă din prăjitură.

VERA STEPANOVNA.Vedeți! Vedeți! Și asta! Vedeți! Cum ați putut crede așa ceva despre mine?!.

LARISA ANDREEVNA.Înghite, dragă, înghite, că nu-nțeleg nimic din ce bolborosești tu acolo.

VERA STEPANOVNA.Scuze, scuze... Dumneavoastră…

LARISA ANDREEVNA.Da, m-ați speriat nu glumă.

VERA STEPANOVNA.Eu?

LARISA ANDREEVNA.Păi cine altcineva, că nu e nimeni în afară de noi aici.

VERA STEPANOVNA.Aș fi putut eu face așa ceva?Cu dumneavoastră?Dumneavoastră sunteți pentru mine…

LARISA ANDREEVNA.Bine, fie, eu nu mă supăr.

VERA STEPANOVNA.Eu doar vă iubesc!..

LARISA ANDREEVNA.Bine.

VERA STEPANOVNA.Da!..

LARISA ANDREEVNA.Ce vă smiorcăiți așa! Nu-mi place asta!M-auziți ce spun? Vai, câți muci! Nu trebuie să fiți supărată, înțelegeți și dumneavoastră, că acuma-s așa niște vremuri că în nimeni nu te poți încrede.Asta dacă vrei să trăiești!Iar eu vreau! Și asta vă sfătuiesc și pe dumneavoastră!

VERA STEPANOVNA.Dar cum v-ați putut gândi la așa ceva?!

LARISA ANDREEVNA.Nu mă mai gândesc.

VERA STEPANOVNA.Eu aș fi pierdută fără dumneavoastră!..

LARISA ANDREEVNA.Gata, v-ajunge!V-a plăcut prăjitura?

VERA STEPANOVNA.Cum?

LARISA ANDREEVNA.Am întrebat dacă e gustoasă prăjitura?Ia uite cât ați mâncat.Deci, e bună.Și eu cred că v-a reușit.

VERA STEPANOVNA.Adevărat?

LARISA ANDREEVNA.Bună, bună.

VERA STEPANOVNA.Vai, cât mă bucur!..

LARISA ANDREEVNA.Îhî, iar eu mă bucur că te bucuri!

VERA STEPANOVNA.E așa de important ca oamenilor să le placă ce faci pentru ei.Pentru mine asta e...

LARISA ANDREEVNA.Păi, mă mai combinam eu cu dumneavoastră dacă nu le-aţi face tuturor pe plac?

VERA STEPANOVNA.Cui?

LARISA ANDREEVNA.Oamenilor,Vera Stepanovna, oamenilor. Mda. Ați făcut caramele?

VERA STEPANOVNA. Bineînțeles, imediat ce ați plecat, m-am și apucat să le fac.Doar că nu caramele.Altceva am făcut. Priviți. Trufe. Cele mai veritabile trufe.Abia după ce le-am terminat, m-am hotărât să fac și o prăjitură…

LARISA ANDREEVNA.Trufe?

VERA STEPANOVNA.Nu trebuia?

LARISA ANDREEVNA.Trufe? E chiar mai bine, mult mai bine.Cu trufe ne putem chiar îmbogăți.Oare de ce nu v-a trecut prin cap asta mai devreme?Ciudată mai puteți fi , Vera Stepanovna. Oare nu-I clar că trufa e mai ademenitoare pentru oameni?

VERA STEPANOVNA.Nu m-am gândit. Azi se-ntâmplă ceva neobișnuit cu mine. Vedeți, am făcut și prăjitură, mi-am amintit și de trufe...

LARISA ANDREEVNA.Acum treaba va merge mult mai bine.

VERA STEPANOVNA.Credeți?

LARISA ANDREEVNA.Cu așa trufe! Ia uite, zici că-s o minunăție, nu trufe!

VERA STEPANOVNA.Bine ar fi. Îmi doresc atât de mult ca să ne meargă şi nouă ca la ceilalți oameni?Înțelegeți?

LARISA ANDREEVNA.Înțeleg, doar că cine știe cum o fi și la ceilalți oameni.La fiecare e diferit.Unii au mai mult noroc, alții mai puțin. Ei, gata cu vorbăria, trebuie să muncim, altminteri cât noi dăm din gură aici să nu ni-l șterpelească altcineva.

VERA STEPANOVNA.Adevărat?!Ni-l poate șterpeli vreun vecin?

LARISA ANDREEVNA.Care vecin? De unde vecini?Unde-i găsești?E pustiu pe aici, nu e niciun suflet pe aici.Să mergem. Auzi la ea-vecini!

Ies.Aduc înăuntru, de după ușă,un sac imens.

VERA STEPANOVNA.În cămară?

LARISA ANDREEVNA.Doar n-o să-l lăsăm aici! Asta ar mai lipsi!

Duc sacul în cămară. Se-ntorc..

VERA STEPANOVNA.Ce coșmar! Și ce greu e!Nu-mi imaginez cum l-ați cărat până aici!

LARISA ANDREEVNA.Când ți-e foame – cari și pietre.

VERA STEPANOVNA.Foamea și sărăcia îl împing pe om spre crimă..

LARISA ANDREEVNA.Deștept spus, Vera Stepanovna!Care crimă?Ce ați mai inventat iar? Ce prostii debitați tot timpul?!

VERA STEPANOVNA.Nu. Adică voiam să zic...

LARISA ANDREEVNA.Tocmai. Alegeți-vă cuvintele și totul va căpăta alt sens.

«Crimă»!Ei, cum să spui așa ceva?!

VERA STEPANOVNA.Într-adevăr am spus o prostie….

LARISA ANDREEVNA.Drăguță, ați înnebunit de tot dacă așa ceva vi se-nvârte pe limbă! Țineți-vă limba după dinți!Așa o porcărie a ieșit din dumneavoastră că-ți vine să te otrăvești cu trufele alea!

VERA STEPANOVNA.Nu știu ce e azi cu mine…

LARISA ANDREEVNA.Azi!

VERA STEPANOVNA.Asta pentru că îmbătrânesc...

LARISA ANDREEVNA.Iar eu vă spun să încetați cu prostiile! Auzi, îmbătrânește ea!Aveți grijă, căci atunci când capul nu mai judecă, nu se-ntâmplă decât rele.Azi-mâine, vă strecoară careva o porcărie de vă otrăvește și adio Vera Stepanovna!

VERA STEPANOVNA.Vai, dar cum puteți spune așa ceva!..

LARISA ANDREEVNA.Spun adevărul, asta spun!

VERA STEPANOVNA.Îngrozitor, îngrozitor!..Mi-e aşa de frică de bătrânețe…Adică nu atât de bătrânețe cât de ceea ce ați spus, că se poate apropia cineva de mine, poate începe să vorbească și…Eu sunt o femeie credulă…

LARISA ANDREEVNA. Sunteți proastă, asta sunteți,nu credulă! Eu v-am spus și nu o data!De aceea nici nu vă las să ieșiți în stradă.De ce, spre exemplu v-ați carat azi la magazin?V-a rugat cineva? Nu!Trebuia să stați în casă.De ce tot timpul vă băgați unde nu vă fierbe oala?

VERA STEPANOVNA.Am vrut să fac ceva plăcut...

LARISA ANDREEVNA.Faceți, faceți,cum să nu faceți!Și o să ajungeți la careva în cămară într-un sac murdar!Să nu vă mai prind că mai faceți vreun pas fără știrea mea! Auzi,e credulă ea!Pe proaste din astea le și prind!Sau n-ați știut asta?Și el a fost credul! L-am ademenit cu o caramea. Nici măcar nu era trufă.Așa un prost s-a nimerit, că nu-ți vine să crezi. Un idiot!Nu eu m-am apropiat de el, ci el de mine! Vă puteți imagina așa ceva? Era să pic jos de la așa un șoc!Ăsta da cadou! Nu mi-am crezut ochilor!Îmi zice: dumneavoastră, zice, nu știți unde aș putea găsi pe aici o camera de închiriat? Știu, zic, cum să nu știu, cine altul decât mine să știe!La noi, îi zic,o jumătate de casă e goală, ha-ha!Așa i-am și spus!Haideți cu mine, eu merg chiar acum acasă.Am mers un pic împreună, m-am uitat să nu mă vadă cineva și-i întind carameaua. Adică, poftim, mestecați un pic, ca să nu vă plictisiți. Ei,spuneți-mi, unde mai găsești azi așa prost?O bagă imediat în gură, o mestecă, o mestecă și mai are și o mutră satisfăcută, mulţumit că l-am servit…Și eu eram satisfăcută.Stăm așa ca doi idioţi și ne zâmbim unul altuia.E gustoasă, întreb?Foarte, răspunde.Și-n momentul următor, ba-bah la pământ!În momentul ăla am avut niște nervi, că nu pot să vă spun. Încerc să-l bag în sac-nu încape, buturuga dracului. Iar eu trebuia să mă grăbesc, să nu-mi fure alții marfa! Și pe mine împreună cu el!Vai cât m-am chinuit!Bine măcar că am avut căruciorul cu mine, fără cărucior nu m-aș fi descurcat deloc.

VERA STEPANOVNA.Vă ascult și mă minunez ce femeie curajoasă sunteți!

LARISA ANDREEVNA.Păi altă soluție n-avem, Vera Stepanovna, ori noi pe ei, ori ei pe noi!Uite așa!

VERA STEPANOVNA.Da, grea viață avem...

LARISA ANDREEVNA.Hai să nu mai pierdem vremea și să mâncăm prăjitura aia .

Se așează la masă.

LARISA ANDREEVNA.Mâine vom cumpăra niște sălămior, nişte cașcaval…

VERA STEPANOVNA.Poate ne ajunge și pentru un puiuț?

LARISA ANDREEVNA.Ne ajunge, Vera Stepanovna, ne ajunge.Slavă Domnului,ăsta cântărește ceva, nu e un copil.

VERA STEPANOVNA.Vai de mine, acuma primesc și copii ?

LARISA ANDREEVNA.Cum puteți spune așa ceva!Cum să primească copii? Eu despre greutate vorbeam, că e greu ăsta,iar dumneata spui așa o prostie!Cu cât e mai greu, cu atât e mai bine! Ce-i cu dumneavoastră?O să aveți și puiuț!

VERA STEPANOVNA.Adevărat?Atunci am să fac o supică din aripioare. Jumătate de puiuț îl congelăm, iar din cealaltă jumătate o să fac niște chifteluțe.Ne ajunge și pentru cartofi?

LARISA ANDREEVNA.Și pentru varză, și pentru morcovi.

VERA STEPANOVNA.Trebuie să scriem totul ca să nu uităm.

LARISA ANDREEVNA.Bine spus.Mai adăugați acolo macaroane, ouă,niște conserve de carne și câteva de pește…

VERA STEPANOVNA.Chiar o să ne ajungă pentru toate ?!

Se deschide ușa de la cămară și apare un bărbat –Semion.Nimeni nu-l observă, el se-ndreaptă spre masă.

LARISA ANDREEVNA.Hrișcă ar mai trebui și crupe mai multe!

VERA STEPANOVNA.Și ceai?

LARISA ANDREEVNA.Scrieți. Și făină,multă,multă făină, ca să avem rezerve…

VERA STEPANOVNA.Sare, zahăr…

LARISA ANDREEVNA.Ceapă, morcovi...

Semion ia cana Larisei Andreevna, vrând să bea din ceaiul ei.

Vera Stepanovna înlemnește, Larisa Andreevna țipă.

LARISA ANDREEVNA.А-а-а-а-а!!!

Semion se sperie și scapă cana din mână.

SEMION.А-а-а-а-а!!! Ce e?!

LARISA ANDREEVNA.А-а!

SEMION.Ce e?!

LARISA ANDREEVNA.Vera Stepanovna!Priviți! Priviți-l numai!Ați făcut-o lată!V-ați zgârcit la ce a fost mai important.

Vedeți, vedeți, e viu, viu!!

SEMION.Dar ce aveți, doamnă dragă?Am vrut doar o gură de apă, mi s-a uscat în gât…Nu știu ce-a fost cu mine!Nu-nțeleg nimic…

(privește în jur).

Cum am ajuns aici?Sunt la spital?Imediat, imediat…(Se duce la cămară, scoate sacul). Sacul! Din sac am apărut?! Da, exact. Ce chestie!Dar ce făceam în sacul ăla ? Cum am nimerit eu acolo?Nu vă supărați, dumneavoastră cine sunteți?Asistente?De ce-mi întoarceți spatele? Doamnă, cu dumneavoastră vorbesc.Dacă sunteți asistentă trebuie să ajutați un om bolnav.Doar sunt bolnav, nu? Sunt bolnav?Pe dumneavoastră vă întreb?Ce am? De ce sunt bolnav?Nu-mi prea amintesc…Așteptați…Aha, știu! Bineînțeles!Doamne Dumnezeule, așa ceva nu se uită! Sufăr de hemoroizi! Nu-i așa? Nesuferită boală! Te doare, te ustură, te scutură, de-ți vine să te urci pe pereți!Ce porcărie!Nici dușmanilor nu le doresc așa ceva!Nici să te ridici, nici să te așezi! Şi te doare și când stai culcat.Da…Iar acum parcă m-a mai lăsat.

Ciudate metode aveți, dar ajută! Credeți-mă.Și mă simt mult mai bine.Mi-am revenit.La început eram cam amețit , mi se-nvârtea capul și mă durea burta.Era foarte neplăcut, aveam niște crampe și niște… chemări, sau cum să vă spun ca să vă explic…Mă apuca și mă ținea, mă ținea, apoi puf, ca și cum ar vrea să iasă afară…O să iau o gură că parcă iar începe…Mi-e greață…Tare de tot.Pfui, ce neplăcut!Unde e toaleta? Doamnă asistentă! De ce tăceți, că doar aș putea face mizerie aici!Nu pentru că aș vrea, dar știți și dumneavoastră, mă scuzați!Asistentă!Unde să mă duc?!

LARISA ANDREEVNA.Acolo!Dracu să vă ia!

SEMION.Slavă Domnului că ați început să vorbiți. Eu mă duc rapid, o secundă…Ia stați așa, am impresia că pe dumneavoastră vă cunsoc…Fața dumneavoastră mi-e cunoscută.Stop…Imediat-imediat…Noi doi ne-am întâlnit undeva?Unde am putut să vă văd?Pe ce stradă locuiți?Pe care?Eu așa-s croit , până nu-mi amintesc de unde mi-e cunoscută persoana, nu mă pot liniști.Așa mi-e caracterul și n-ai ce-I face…

Și ştiți care-i șmecheria? Dacă treptat înlături tot felul de presupuneri, poți să ajungi la esență…De aceea vă întreb :de pe ce stradă sunteți?

LARISA ANDREEVNA.Ticălosul! De pe strada Georgiei!

СЕМЕН.Ha-ha-ha!..Georgiei?!De unde în fundătura asta a noastră așa stradă? Ce glumeață e !De parcă eu n-aș ști că strada asta e în Moscova.Știu, drăguță, știu!Stop!...Moscova!Desigur, Moscova! Sunt la Moscova!Stop!...Moscova, spital…Georgiei…Știu!Eu v-am întâlnit pe stradă! Pe mine nu mă puteți păcăli, eu am memorie, nu glumă, și un tânăr m-ar invidia! Țin minte tot până la ultimul amănunt!Am ieșit din gară…Stop!Unde mi-e acordeonul?Aveam un acordeon!Treaba-i nasoală dacă l-am pierdut. Ce să fac eu aici fără instrument?Imediat-imediat! (Scoate din sac un acordeon mic).

Uite-l!..Iar eu mă tot întrebam, ce mă deranjează așa tare!Uite-l dragul de el, frumosul meu, el e cel care îmi oferă o pâine! Bine că te-am găsit!Ei, ți-a fost dor de mine?Sau n-ai apucat?Este pentru prima data când am dormit cu el, până acum n-am prea avut ocazia.Dacă spun cuiva asta n-o să mă creadă.O să râdă de mine. Să fii treaz și să pățești așa ceva…Dragul meu, dulcele meu…Stop…Mi-ați oferit o bomboană, exact ca asta!

LARISA ANDREEVNA.Poate mai doriți una?Luați, luați.

SEMION.Nu, vai de mine...

LARISA ANDREEVNA.Mâncați dacă vi se dă.

SEMION. Nu, mulțumesc, nu vreau, sunt atât de deranjat la burtă, îmi pare rău…Deci, dumneavoastră m-ați servit, eu am luat-o, am mâncat-o…Iar apoi? M-am și gândit atunci la ceva.Oare la ce?

LARISA ANDREEVNA.Ar trebui să gândiți mai puțin.

SEMION.Toți îmi zic așa –să nu mai gândesc, că și așa-s prea deștept.Dar cum să nu gândesc?Nu pot așa ceva.Da…Dar de ce ea tace tot timpul?Și arată cumva…Priviți-o.Poate s-a întâmplat ceva?

LARISA ANDREEVNA.Tocmai asta-i, că nu s- întâmplat.

SEMION.Probleme cu bărbatul?

LARISA ANDREEVNA.Îhî!

SEMION.Să nu-i pese! Uite câți barbați sunt.Cu duiumul.Eu, de exemplu.

LARISA ANDREEVNA.Gata cu pălăvrăgeala, mă dor urechile de atâta vorbăraie!

SEMION.Cum o cheamă?

LARISA ANDREEVNA. Dar de ce vă trebuie să știți totul?

SEMION.De fapt știu, doar ați strigat-o mereu. Vera Stepanovna! Vera Stepanovna!Aveți o voce tare sonoră și să nu vrei şi tot o auzi.Deci, Vera.Iar pe mine mă cheamă Semion.Senea. Ce șocată e!.

LARISA ANDREEVNA.Luați o bomboană și plecați!

SEMION.Mă interesez pur și simplu.Văd că e o femeie interesantă, dar are un comportament ciudat.N-o supărați cumva pe aici?Un om nu tace așa pur și simplu? Pe dumneavoastră, de exemplu, cum vă cheamă?

LARISA ANDREEVNA.Nicicum.

SEMION.Vedeți? Dumneavoastră răspundeți?Poate s-o întreb pe ea altceva?Vera Stepanovna, cum vă simțiți?

LARISA ANDREEVNA.Bine! Plecați de aici!Luați-vă şi acordeonul și plecați!

SEMION.Adevărat?Pot să plec?!Sunt liber?!Păi asta-I cu totul altceva! Frumoasele mele!Mă gândeam că am intrat în ceva necurat, dar văd că nu!Mulțumesc, fetelor, dragele mele!Bucuros de cunoștință!Ceea ce vă doresc și vouă! Stop! Ce-aș fi vrut să știu?Era să uit ce-I mai important!Pentru ce am venit eu la Moscova?Că n-aș fi venit nici să mă tai.Aș vrea să lucrez ceva,undeva.Se zice că aici banii curg gârlă! Și poți să faci rost de ei rapid.Că doar nu pentru o bomboană am venit eu de la așa distanță! Deci întrebarea e –unde să mă duc?

LARISA ANDREEVNA.Nu unde, ci de unde!De aici şi cât mai repede! Nu mai am deloc răbdare pentru dumneata!

SEMION.Doamnă asistentă, de ce vorbiți așa…Eu doar vorbesc din inimă ca și cu o soră !Și vă cer sfatul.În afară de dumneavoastră nu am aici pe nimeni.Iar dumneavoastră sunteți de-ale locului…Se zice că se moare foarte repede pe aici.Așa de repede că nici nu apucă să-i îngroape ca lumea.Am citit în ziar că mor mulţi, eu cu ochii mei am citit.

LARISA ANDREEVNA.Avem destui gropari de-ai noștri!

SEMION.E adevărat, deci?

LARISA ANDREEVNA.Mor, mor, dar nu toți! Ah, Vera Stepanovna!

SEMION.Ce e?Să știți că nu-mi place de ea deloc.Are o privire nesănătoasă.Poate că se simte rău, iar noi stăm și nu facem nimic.Poate că omul are nevoie de ajutor, de ajutorul nostru.Haideți să facem ceva.Poate are nevoie de respirație gură la gură?Corect.Eu pot să-ncerc, am citit despre asta cum se face, nu e complicat deloc.

LARISA ANDREEVNA. Plecați odată sau nu!

SEMION.Liniștiți-vă. Și dați-vă la o parte.Nu-mi puneți piedici vă rog, eu am s-o aduc în simțiri,dacă nu mă veți deranja.Doar nu-i doriți moartea?E deja mai albastră decât cerul!

LARISA ANDREEVNA.Vera Stepanovna!..

SEMION.Vera!..

LARISA ANDREEVNA.Revino-ți!

SEMION.Nu reacționează deloc!Vă rog să mă scuzați, dar trebuie să acționăm.

LARISA ANDREEVNA.Vera!..

SEMION.Doamnă asistentă!Nu vă faceți griji, voi acționa cum scrie la carte...

LARISA ANDREEVNA.Vera, Vera!..

VERA STEPANOVNA.Vai, vai!..

LARISA ANDREEVNA.Și-a revenit, Slavă Domnului!

SEMION.Bună ziua,Vera Stepanovna,pe mine mă chiamă Semion…

ВЕРА СТЕПАНОВНА. Ah!..

SEMION.Stop, liniște.

VERA STEPANOVNA.E viu...

LARISA ANDREEVNA.Viu, lua-l-ar dracu!

SEMION.Asta e despre mine?

VERA STEPANOVNA.Ce coșmar! Nu-nțeleg de ce s-a întâmplat așa!Parcă am făcut totul după carte-la un pahar de zahăr o lingură de …

LARISA ANDREEVNA.Vera Stepanovna, ce tot spuneți?!

VERA STEPANOVNA.Se fierbe amestecând...

LARISA ANDREEVNA.Vera Stepanovna!

VERA STEPANOVNA.Trebuia să pun două...

SEMION.Ce două?

VERA STEPANOVNA.Două linguri.

LARISA ANDREEVNA.Vera Stepanovna!

SEMION.Două linguri de ce?

VERA STEPANOVNA.De otravă, ce altceva.Otravă pentru șoareci.Ar fi fost cu totul altceva.Acum, ce va fi cu noi?

SEMION.Unde să puneți otrava?

VERA STEPANOVNA.În bomboane, în caramele...

SEMION.Otravă în caramele?!Pe bune?Vai de mine!..

LARISA ANDREEVNA.Gata, ai stricat totul!

VERA STEPANOVNA.Sau am luat mai mult zahăr…Toate le-ncurc, toate…

SEMION.Cum adică?!.Stop!Acolo era otravă?! Adică ați vrut să mă otrăviți?!..

LARISA ANDREEVNA.N-o mai ascultați pe ea, nu vedeți că nu e-n apele sale!

SEMION.Pe mine să mă otrăviți?!.

VERA STEPANOVNA. M-am zgârcit la otravă...

LARISA ANDREEVNA.Nu vedeți că nu mai judecă deloc!

SEMION.Să mă otrăviți! О-о-о!Mă gândeam eu că ceva nu e-n regulă pe aici!Auzi,asistente!Sunteți prea bătrâne pentru asistente.Am bănuit de la început că e ceva dubios.Pe mine nu mă puteți duce.Și încăperea asta…Se vede imediat că nu e un spital. Într-un spital totul e alb:și pereții, și tavanul, și asistentele poartă halate albe.Iar voi ? Ia uite cum arătați!Eu am ochiul format :e sufficient să mă uit o singură dată și gata!

VERA STEPANOVNA. Pentru că a fost pentru prima dată…dacă aș fi avut mai multă experiență, n-aș fi greșit...

SEMION.Asta e bine.

VERA STEPANOVNA.Ce?

SEMION.Că n-aveți experiență.Dacă ați fi avut , unde eram eu acum?Da …Deci, dumneavoastră, Vera Stepanovna, fabricați bombonele cu otravă, iar dumneavoastră doamnă, le distribuiți. Înțeleg. Aici miroase a crimă.

LARISA ANDREEVNA.Care crimă? Eu am greșit bomboanele! În casa noastră sunt o grămadă de șobolani, iar eu am încurcat bomboanele.

SEMION.După părerea voastră eu sunt un șobolan?!Da, fără milițieni nu ne vom descurca.

LARISA ANDREEVNA.Ce mă tot speriați atâta? Tot orașul așa trăiește!Mă amenință el cu miliţienii! Dar ei sunt primii care se ocupă cu așa ceva, ca să știți!..

SEMION.Cum?

LARISA ANDREEVNA.Nicicum!Asta e! Da!

SEMION.Otrăvesc oameni?!Stop!Nu, nu! Eu trebuie să înțeleg! Milițienii se ocupă de așa ceva?!

LARISA ANDREEVNA.Și încă cum.

SEMION.Nu se poate!

LARISA ANDREEVNA.Stați acolo la țară și habar n-aveți de nimic!Iar aici nu poți trăi altfel, dacă vrei să reziști!

SEMION.Nu, nu cred!Vera Stepanovana e adevărat?

VERA STEPANOVNA.Vai, vremurile sunt aşa tulburi...

SEMION. Ce chestie!..Reiese că toți se ocupă cu așa ceva?!Așa e?!Și cei din conducere?

LARISA ANDREEVNA.Care conducere?!

SEMION.Oricare.

LARISA ANDREEVNA.Păi ei în primul rând!

SEMION.Deci așa...Dar de ce?A fost un ordin?Sau au scos vre-o lege în acest sens și eu n-am auzit?Cine a putut să dea așa un ordin?El?El însuși?!A-a-a! Păi, atunci e clar. El știe mai bine.Eu de aia am luat acordeonul cu mine.Ca să fie muzică la înmormântări.Fără muzică nu se poate nicidecum…

LARISA ANDREEVNA.Ce muzică, care muzică?!Cine înmormântează cu acordeon?!Cred că mai bine v-ar fi la spital.

SEMION.De ce?

VERA STEPANOVNA.Dacă era vioară…

SEMION.Acordeonul nu e cu nimic mai rău, e chiar mai bun.La acordeon poți cânta și trist… și cum vrei…După înmormântare se face parastas,iar la parastas știți și dumneavoastră că omul mai bea un păhărel și atunci…În asemenea situații nu oricine se descurcă cu suferința.Iar în cazurile astea acordeonul e numai bun.

Dacă auzi o vioară nu-ți prea vine să dansezi , dar cu acordeonul ...Voi cei de aici nu cunoașteți oamenii simpli,poporul de la țară. V-ați obișnuit cu Moscova asta a voastră și habar n-aveți de nimic!Iar poporul nostru e suferind, îl doare sufletul ,I se frânge inima ,de urlă ca lupii! Cum să strigi sau să urli așa când cântă o vioară?Nu, nici nu se discută, acordeonul e măreața invenție !Important e ca acordeonistul să fie cu suflet! Iar suflet eu am cu prisosință, aș putea da și la alții!Când îl iau în mâini, uit de toate , chiar și de mine! Așteptați un pic…imediat vă arăt…

Semion scoate acordeonul din sac, începe să cânte.La început cântă ceva trist, apoi trece la ceva mai vesel.

LARISA ANDREEVNA.Gata, gata, v-ajunge! I-auzi ce s-a dezlănțuit!

VERA STEPANOVNA.Dar să ştiţi, că el nu cântă rău…Semion, cantați foarte bine.Mai ales primul cântec…Așa de trist…Îmi plac cântecele triste, îți împrăștie aşa o căldură prin corp de-ți vine să plângi…

SEMION.Foarte bine și foarte corect, plângeți, plângeți, lacrimile curață sufletul.Imediat vă mai cant ceva ….

LARISA ANDREEVNA.Nu e nevoie, la noi încă n-a murit nimeni!

SEMION.N-are a face...

LARISA ANDREEVNA.Ce tot spuneți? «N-are a face »! Poate mai și cobiți!

SEMION.Nu, eu nu în sensul ăla…Ce-am mai vrut să aflu. Cu morții cum stați?

LARISA ANDREEVNA.De obicei îi băgăm în pământ și la revedere.

SEMION.Asta eu înțeleg…Pe mine altceva mă interesează.Uite, să zicem că am un mort, dar mai departe ce fac?Ce fac cu el, unde-l duc pe săracul om?

LARISA ANDREEVNA.Prea multe vreți să știți.

VERA STEPANOVNA.Trebuie predat.

SEMION.Predat?

VERA STEPANOVNA.Da. Se sună la un număr de telefon, vin niște oameni și le este predat lor.

SEMION.Așa cum predai sticlele?

VERA STEPANOVNA.Asemănător...

SEMION.Ca să vezi până la ce s-a ajuns: omul, ca o sticlă!Și de primit cum îl primesc?

LARISA ANDREEVNA.Toate să le știe!

VERA STEPANOVNA.După greutate. Noi n-am predat încă niciunul…

LARISA ANDREEVNA.Cu dumneavoastră trebuia să începem.

VERA STEPANOVNA.…Dar în ziare scria : cu cât cântărește mai mult , cu atât e mai bine...

LARISA ANDREEVNA.De aceea mi-a și plăcut de dumneavoastră.

SEMION.Și cât costă kilogramul?

VERA STEPANOVNA.Și asta depinde de multe, e importantă starea, pentru cei îngrijiți se plătește mai mult.

LARISA ANDREEVNA.În cazul dumneavoastră la acest capitol n-am fi câștigat mare lucru.

SEMION.Dar cât costă?

VERA STEPANOVNA.Nu mai puțin de zece ruble pe kilogram.

SEMION.Zece?!Nu se poate!..

LARISA ANDREEVNA.Și eu am zis că e puțin!

SEMION.Zece ruble!..

LARISA ANDREEVNA.Dumneavoastră cât cântăriți?

VERA STEPANOVNA.Larisa Andreevna dar cum puteți…..

SEMION.Zece ruble!..

LARISA ANDREEVNA.Cred că aveți vreo optzeci și cinci de kilograme. Aşa că puteţi calcula acum cam cât am pierdut noi cu dumneavoastră.

SEMION.Vai,vai,vai!Zece ruble!Ce bani!Zece ruble!

LARISA ANDREEVNA.Și nici nu mai găsești oameni grași acum în Moscova.Dumneata ești ultimul.

SEMION.Păi, ce, eu sunt gras?Nicidecum…Vera Stepanovna, spuneți dumneavoastră…

VERA STEPANOVNA.Nu sunteți gras, suneți normal.

LARISA ANDREEVNA.Cu voi doar pierderi are omul.

SEMION.Deci cu asta vă ocupați voi aici…Sigur, că aici,la Moscova e mai ușor să te descurci ca să trăiești, n-ai ce zice.Sunteți și mulți pe aici! Dacă aș fi știut!Chiar dacă se nimerește unul slab de vreo șaizeci de kilograme, oricum se câștigă vreo șase sute de ruble!Șase sute! Ăștia-s bani frumoși.Foarte frumoși…Îmi pare rău că n-am știut dinainte, că puteam să aduc pe careva…

La noi e lume multă , sunt și mai grași, și mai slabi, de care vreți…

LARISA ANDREEVNA.Ce tot îndrugați acolo! Dacă era așa simplu toți s-ar fi dus pe la sate după marfă…Doar că e o problemă- morții trebuie să fie cât mai proaspeți, dacă se poate chiar călduți… Pe dumneavoastră, de exemplu, dacă totul ar fi decurs normal, acum vreo zece minute v-am fi predat deja…

VERA STEPANOVNA.Larisa Andreevna…

LARISA ANDREEVNA.Pentru că bomboana își termină de tot efectul la o jumătate de oră după ce a fost luată…Așa au spus la televizor când s-a anunțat rețeta.Iar dacă veneau și dumneavoastră ați fi fost încă viu și respirați, riscam să fim amendați.Și atunci prețul e cu totul altul.Trebuie știute toate astea, ca să poți acționa corect, iar dumneavoastră fără a ști nimic, așa din senin, netam-nesam puteți strica totul. Așa că luați-vă balalaika şi…

VERA STEPANOVNA.Ăsta-I acordeon.

LARISA ANDREEVNA.Tocmai.Cu el veți reuși mai mult.

SEMION.Nu, cu muzica am terminat-o, asta e sigur.Parcă poți să te desfășori așa cu acordeonul?Și dacă era vioară, oricum n-aș fi câștigat așa de mult.

VERA STEPANOVNA.Din artă nu se prea câștigă.

LARISA ANDREEVNA.Cu voi chiar deloc! S-a dus dracului toată ziua! Iar timpul trece, se pierde!Semion, n-aveți de gând să plecați odată?

SEMION.Unde?

LARISA ANDREEVNA.De unde să știu eu! Dar nu puteți sta aici, aici e apartamentul meu!

SEMION. Aș fi vrut cu voi...

LARISA ANDREEVNA.Ce?

SEMION.Treaba e foarte bună, atractivă.Eu cred că aș reuși.Cred că sunt născut pentru asta.Sunt chiar sigur.Pentru că așa ceva îmi stă în character.Cu mine n-o să vă pierdeți, promit.Atâția morți o să va car aici, de n-o s-aveți unde să-I puneți, o să trăiți ca-n rai.

LARISA ANDREEVNA.Nu-mi plac palavragiii.

VERA STEPANOVNA.Larisa Andreevna, un bărbat ar fi bun în treaba asta…

SEMION.Ea zice bine, eu am antrenament...

VERA STEPANOVNA.Și greutățile el le poate duce mai ușor…

LARISA ANDREEVNA.Nu, nu , mulțumesc, să meargă de unde a venit.

SEMION.Dar nu cunosc pe nimeni aici!Larisa…Larisa Andreevna,sunteți atât de sufletistă! Nu mă alungați! Eu sunt atât de singur!Nu am pe nimeni:nici prieteni, nici prietene!Unde să mă duc? La gară?!

VERA STEPANOVNA.Vai de mine, nici vorbă! Cum adică la gară!Cel mai înfricoșător loc, cel mai periculos loc e gara!Pe acolo umblă asemenea oameni! Cât ați zice pește puteți fi otrăvit!

SEMION.Ce să-i faci?Înseamnă că asta mi-e soarta.Mulțumesc pentru pâine și sare, cum s-ar zice şi să nu mă pomeniți de rău…La revedere Vera Stepanovna, Vera…

VERA STEPANOVNA.Semion...

SEMION.Vera...

VERA STEPANOVNA.Larisa Andreevna!..

SEMION.Nu vă faceți griji, nu va păți nimic, nu se moare de două ori.Adio.

VERA STEPANOVNA.Larisa!Semion!Așteptați, stați un pic!Eu nu pot așa. Nu pot proceda așa cu un om, el e un om viu !Iar noi îl trimitem la moarte sigură!Poftim, luați!

LARISA ANDREEVNA.Vera Stepanovna, ce faci, dragă?

VERA STEPANOVNA.Eu așa-s croită, n-am ce să fac...

LARISA ANDREEVNA.Ce prostie!

SEMION.Ce-i asta?

VERA STEPANOVNA.Cheia!Cheia de la apartamentul meu!

SEMION.Și la ce-mi folosește?

VERA STEPANOVNA.Veți înnopta acolo...Doar n-o să rămâneți în stradă!..

LARISA ANDREEVNA.Nu aveți pic de judecată.Îi dați așa cheia primului venit...

VERA STEPANOVNA.Ei și? Doar știți și dumneavoastră că nu mai am nimic acolo. Demult am vândut tot.Un pat și un dulap , asta e toată averea mea.Luați-o, luați-o.

SEMION.Nu, n-o iau. Pentru nimic în lume n-am s-o iau.Cum se poate așa ceva?Dar dumneavoatră de ce nu locuiți acolo?

VERA STEPANOVNA. Păi... Mi-e frică să locuiesc acolo singură...Am impresia că oricând poate să mă atace cineva…Uneori mi-e atât de frică, că-mi vine să fug până la capătul lumii!Dar cine știe unde o fi capătul ăsta ?

LARISA ANDREEVNA.Pentru a suta oară vă spun că n-are de ce să ne fie frică, dimpotrivă, altora trebuie să le fie frică de noi.

VERA STEPANOVNA.Iar dacă stau cu Larisa Andreevna , credeți-mă, nu mi-e frică deloc, ea e atât de curajoasă.Și e un om foarte bun.E blândă. N-au mai rămas mulți oameni așa ca ea.

LARISA ANDREEVNA.Da, da, spuneți-i, spuneți-i...

SEMION.Cu asta sunt de acord. Imediat recunoști o femeie bună.Eu de îndată ce am văzut-o mi-am dat seama că e un om bun. Altminteri nici n-aș fi stat de vorbă cu ea.Eu cu oamenii de proastă calitate nu stau de vorbă.

LARISA ANDREEVNA.Mi-e greață să ascult așa ceva.Lămuriți-vă aici și fără mine, iar eu până nu s-a întunecat de tot mă duc afară, poate mai întâlnesc pe cineva.

VERA STEPANOVNA.Și cu Semion cum rămâne?

LARISA ANDREEVNA.Mie mi-e totuna ce se-ntâmplă cu el, doar să nu-l văd pe aici. Și n-am nici o treabă și nici nu-mi pasă de drăgălășeniile dintre voi.

VERA STEPANOVNA.Vai de mine, care drăgălășenii? Apartamentul meu oricum stă gol, iar omul e la ananghie, iar eu vreau să-l ajut, asta-i tot.E așa un fleac, că nici măcar ajutor nu-l poți numi.Iar dumneavoastră mă acuzați așa. Parcă astea-s drăgălășenii?

LARISA ANDREEVNA.Tocmai că da. Ia uite cum vi s-a înfipt în mână.

VERA STEPANOVNA.Doar va înnopta o noapte acolo.

LARISA ANDREEVNA.E apartamentul dumneavoastră, așa că hotărâți de una singură. Dar veţi purta răspundere, să vă asumaţi asta.

VERA STEPANOVNA.Larisa Andreevna!Ce mult vă iubesc! Vedeți cum e ea?Iar mâine...

LARISA ANDREEVNA.Ce va fi mâine?

VERA STEPANOVNA.Poate că el ar trebui să încerce să meargă cu dumneavoastră?Să se uite , să vadă,să-nţeleagă…Și chiar să ajute dacă va fi cazul.

LARISA ANDREEVNA.Mă lipsesc.Eu mă descurc și fără. Și hai mai repede luați-vă rămas bun, că mă-ntorc în curând.

Larisa Andreevna iese.

VERA STEPANOVNA.Vai, cât mă bucur că nu va trebui să dormiți la gară.

SEMION.Şi eu mă bucur.

VERA STEPANOVNA.Da...

SEMION.Da...

VERA STEPANOVNA.Аpartamentul meu nu e foarte departe. Două stații cu metroul și cinci minute pe jos.Stau lângă metro.E foarte comod.Am acolo tot ce e necesar.Și pat, și lenjerie de pat. La bucătărie sunt vase, oale. Doar că frigiderul e gol.Asta pentru că nu stau acolo. Este și balcon. Fumați?Puteți fuma și în cameră, și la bucătărie, unde vreți.Telefon nu am. Adică am doar că l-au deconectat pentru că nu l- am plătit.Dar de ce să-l plătesc dacă oricum nu stau acolo, nu-i așa? Vă simțiți bine?

SEMION.Da.

VERA STEPANOVNA.Nu vă doare nimic?

SEMION.Nu.

VERA STEPANOVNA.Și burta v-a trecut?

SEMION.Da.Nu.Nu prea...

VERA STEPANOVNA.Vai de mine!E îngrozitor, îngrozitor!..

SEMION.Nu-i nimic, va trece , așa cred...Poate nu imediat, dar...

VERA STEPANOVNA.Toate astea s-au întâmplat din pricina mea! Dacă ați ști Semion...

SEMION.Senea.

VERA STEPANOVNA.Dacă ați ști,Senea, cât sufăr din pricina asta și ce griji îmi fac!..

SEMION.Nu trebuie să vă faceți griji,Vera, va trece.

VERA STEPANOVNA.Dar îmi fac.

SEMION.Nu trebuie..

VERA STEPANOVNA.Oricum îmi fac.

SEMION.Nu trebuie.

VERA STEPANOVNA.Dar puteam să vă otrăvesc!

SEMION.Nu.

VERA STEPANOVNA.Şi să vă omor.

SEMION.Nu.

VERA STEPANOVNA.Ba da.

SEMION.Dumneavoastră nu sunteți în stare de așa ceva.

VERA STEPANOVNA.Dar eu am făcut bomboanele.

SEMION.Foarte bine că le-ați făcut dumneavoastră. Dacă le făcea altcineva era mai rău.Dar așa, datorită acestor bomboane noi doi ne-am cunoscut.Vedeți ce bine e că s-a întâmplat așa.Și să știți că și hemoroizii mi-au trecut, nu mai simt nici o durere ca și cum nici n-ar fi fost.Pentru asta vă sunt foarte recunoscător, pentru că fără dumneavoastră , m-aș fi chinuit și acum.

VERA STEPANOVNA.Asta nu e din cauza mea.

SEMION.Ba da, ba da.

VERA STEPANOVNA.Nu...

SEMION.Ba da. Mulțumesc, Vera.

VERA STEPANOVNA.Semion...

SEMION.Senea.

VERA STEPANOVNA.Mi-a plăcut atât de mult cum ați cântat...La început am crezut că-s așa doar baliverne…Dar când ați început să cântați la instrument și apoi și cu vocea...Ce bine cântați! Demult n-am auzit pe cineva să cânte așa bine!Atâta inimă , atâta suflet e-n vocea dumneavoastră…

SEMION.M-am străduit mult.

VERA STEPANOVNA.Dumneavoastră nu trebuie să vă străduiți , în ochii dumneavoastră e scris totul.

SEMION. Pe bune, că m-am străduit mult. Și nu pentru faptul că am vrut să rămân aici cu dumneavoastră, nu, nu pentru asta!

VERA STEPANOVNA.Dar de ce?

SEMION.Din cu totul alt motiv.Pentru că…

VERA STEPANOVNA.Pentru că?

SEMION.Pentru că, Vera Stepanovna...

VERA STEPANOVNA.Vera.

SEMION.Da.Vera, pentru că...

VERA STEPANOVNA.Pentru ce,Senea?

SEMION.Pentru că...Pentru că am vrut să vă plac!

VERA STEPANOVNA.Senea!..

SEMION.Da, Vera,da.

VERA STEPANOVNA.Senea...

SEMION.Vera...

VERA STEPANOVNA.Ați reușit asta, mi-ați plăcut.

SEMION.Cum?

VERA STEPANOVNA.Mi-aţi plăcut.

SEMION.Eu?...Adevărat?E adevărat ce-aţi spus?

VERA STEPANOVNA. Bineînţeles, că am spus adevărul. Chiar foarte mult mi-aţi plăcut.

SEMION.Vera, Verocica!..

VERA STEPANOVNA.De îndată ce aţi intrat şi v-am văzut cu mine s-a întâmplat ceva...

SEMION.Da! Şi mie mi s-a întâmplat ceva imediat ce v-am văzut.

VERA STEPANOVNA.Da?

SEMION.Da.

VERA STEPANOVNA.Senea...

SEMION.Vera...

VERA STEPANOVNA.Am impresia că e aşa o fericire faptul că noi doi ne-am întâlnit.

SEMION.Mare fericire.

VERA STEPANOVNA. Ştiţi, în decursul vieţii, nu ne este dat chiar atât de des să întâlnim oameni cu care să ne potrivim.De aceea, avem puţini prieteni adevăraţi . Uneori chiar deloc.Cei mai buni şi cei mai devotaţi prieteni fac parte din familiile noastre.Ăştia sunt părinţii, copiii noştri, soţiile...Aveţi soţie?

SEMION.Nu.Dar dumneavoastră?

VERA STEPANOVNA.Nici eu n-am...adică soţ n-am.

SEMION.Asta e bine.

VERA STEPANOVNA.Da... Şi n-aţi fost căsătorit niciodată?

SEMION.Nu.Dar dumneavoastră?

VERA STEPANOVNA.Nici eu...adică n-am fost măritată niciodată.

SEMION.Şi nici copii nu am.

VERA STEPANOVNA.Nici eu.

SEMION.Asta e bine.

VERA STEPANOVNA.Îmi pare rău.

SEMION.Da. Nici părinţi nu am.

VERA STEPANOVNA.Şi ai mei au murit.

SEMION.Da.

VERA STEPANOVNA.Mi se pare...

SEMION.Ce?

VERA STEPANOVNA.E o prostie, bineînţeles...

SEMION.Ce?

VERA STEPANOVNA.Mă face chiar să râd...

SEMION.Spuneţi , oricum ar fi, spuneţi.

VERA STEPANOVNA.Am impresia că ne potrivim unul cu celălalt.

SEMION.Şi ce-i aici de râs?

VERA STEPANOVNA.Când mă gândesc câţi ani am...Vârsta mea nu se prea potriveşte cu aşa ceva.

SEMION.Dar câţi ani aveţi?

VERA STEPANOVNA. Vai de mine!..

SEMION.Oricât aţi avea, oricum arătaţi mult mai tânără.

VERA STEPANOVNA.Adevărat?

SEMION.Chiar aşa m-am şi gândit de la bun început: ce tânără e,probabil că are vreo cincizeci de ani, dar arată de patruzeci şi cinci!Da.

VERA STEPANOVNA.Cincizeci?! Eu?Vai de mine! Dacă ar fi aşa , ce bine ar fi. Sunt pensionară .

SEMION.Nu se poate!Dar faţa dumneavoastră, mâinile...Ce mâini moi aveţi!

VERA STEPANOVNA.Semion...

SEMION.Foarte moi...

VERA STEPANOVNA.Senea...

SEMION.Sunteţi toată atât de...

VERA STEPANOVNA. Senea...

SEMION.Vera!..

VERA STEPANOVNA.Tu...

SEMION.Eu...

VERA STEPANOVNA.Tu...

SEMION.Noi.

VERA STEPANOVNA.Noi?

SEMION.Noi, Vera, noi.

VERA STEPANOVNA.Vai, Senea, tu mi-ai fost trimis de Dumnezeu!

SEMION.Iar tu mie...Ce voiam să zic?Păi...

VERA STEPANOVNA.Ce ,Senea?

SEMION.Tu ai apartamentul tău...

VERA STEPANOVNA.Da, iar tu vei locui acolo...

SEMION.Da. Dar nu asta voiam.De ce să te chinuieşti tu aici când ai casa ta?Iar dacă ţi-e frică să umbli singură, pentru asta n-ai de ce să-ţi faci griji, eu am să te conduc, am să te aştept mereu. Ce zici, Vera? Să trăim şi noi ca oamenii.Să avem o gospodărie, o casă, o să cumpărăm mobilă nouă...De bani nu trebuie să-ţi faci griji:morţi vor fi destui, o să te aprovizionez să ne ajungă pentru toată viaţa, ba chiar să mai şi rămână, să-i dăm şi Larisei tale.Vera...Ne vom căsători.Să fim soţ şi soţie.

VERA STEPANOVNA.Am să plâng.

SEMION.Nu trebuie să plângi.Hai să mergem.

VERA STEPANOVNA.Chiar acum?

SEMION.Dar ce să mai aşteptăm?Doar am hotărât totul.

VERA STEPANOVNA.Da?

SEMION.Da.

VERA STEPANOVNA.Şi Larisa Andreevna? Ea doar va rămâne singură...Ştii ce greu e să fii singură?

SEMION.Păi, şi ce să facem cu ea?Dacă vrei poate să stea cu noi, pe mine nu mă deranjează.

VERA STEPANOVNA.Adevărat? Vai, dar locuinţa mea are doar o cameră...Dar am putea să facem schimb. Să schimbăm cele două apartamente de o cameră pe unul cu două camere.Ce crezi?

SEMION.Da, bineînţeles, iar în trei ne va fi mai vesel, mai ales că toţi suntem pensionari...Doar că nu dintr-odată...Bine?La început să stăm un pic fără ea...Totuşi suntem... Măcar o lună.Sau un pic mai mult.Câteva săptămâni.E normal să fie aşa, ea va înţelege.

VERA STEPANOVNA.Tu nu-ţi imaginezi cât de mult se va bucura!Va fi aşa o sărbătoare! Ea e aşa de singură, a avut soţ dar...Într-o zi nu s-a mai întors acasă...Vai, trebuie să-i spun asta cât mai repede!..

SEMION.Unde te duci?

VERA STEPANOVNA.Trebuie să-i spun! E aşa o veste!..

SEMION.Şi unde pleci?E seară deja...

VERA STEPANOVNA.Dar ea trebuie să fie pe aici, pe aproape, pe lângă casă, a ieşit intenţionat ca noi doi să putem...eu o cunosc.

SEMION.Atunci strig-o de pe casa scării şi gata.

VERA STEPANOVNA.Da, aşa am să fac, am s-o strig.Aşa e mai simplu.

Vera Stepanovna iese.Semion priveşte în jur, se apropie de vasul cu trufe.Se aude strigătul Verei: «Larisa , Larisa Andreevna,Larisa!Veniţi mai repede, avem o veste mare!.. Larisa Andreevna!»

Semion ia o trufă, o examinează.

SEMION.Aha , deci pe alţii îi otrăvesc cu caramele , iar ciocolata o ţin pentru ele.Şmechere. (Mănâncă). Hm, ce bună e!.. (Mai ia o ciocolată, o mănâncă). Eh, că dulce-i viaţa în capitală!..Dracu ştie de când n-am mai mâncat o ciocolată. (Mai ia una, mănâncă). I-am uitat şi gustul...Nu-i nimic , în curând vom trăi pe picior mare !Nu doar ciocolată o să mâncăm, o să mâncăm şi prăjituri , şi caviar! Vai! Nu mă simt prea bine!

Ce zi am avut!Vaaaai! Prostii! Vera!Ce femeie! Bună femeie, mie aşa femei îmi plac! Pfui! Am transpirat tot!

(Se lasă în jos, pe podea).Mi s-a întunecat în faţa ochilor! Da ştiu că am obosit azi!Nici mâinile, nici picioarele nu mă mai ascultă! Am avut noroc cu Vera! Nimic de zis! Ca să vezi, nu mai am deloc puteri! Parcă mă taie cu cuţitul înăuntru!Vera, Vera!O să mă-nsor, o să fac o treabă bună! Pfui...Nici vorbi nu pot, nu mi se-nvârte limba-n gură...Vai, ce durere! Au,au,au! Mâine, chiar mâine ne cununăm! Vai! Ce bună e ea, ce blândă! Vaaaai! Ce fericire!..(Moare).

Intră Vera.

VERA STEPANOVNA.Nu m-a auzit, am să trag o fugă după ea.Bine?.. Bine?.. Senea!..Semion!..Ce-i cu tine?!. Semion!.. Revino-ţi , te rog! ...Nu sta aşa întins, nu trebuie! Larisa! Senea! Ce-i cu tine? Dragul meu!

(Observă hârtiile de la trufe). Dumnezeule!.. Nu!..te rog!..Te rog, nu fă asta!..

Te implor!..Iubitule!..De ce tu,de ce tu ?!.Ar trebui un doctor!.. Cât mai repede! Imediat,imediat! N-are puls!Senea! Pulsul! Inima nu-i mai bate! Doamne Dumnezeule!Un doctor!Nuuuu! Îl vor lua! Îl vor lua pentru bani! Ce să fac?Doamne, pentru ce-mi dai toate astea?Senea, revino-ţi, dragule, te rog, iubitule, te implor! Iubitul meu! Viaţa mea! Visul meu!Nu te am decât pe tine! Iar tu nu mai eşti, nu mai eşti! Te-am omorât cu mâinile mele!Ciocolata!Am pus atâta otravă!

Nu există iertare pentru aşa ceva! Cum am să trăiesc eu fără tine, fără cântecele tale triste, fără vocea ta minunată?Nu, n-am să pot, n-am să pot!..(Mănâncă ciocolată).Vom fi împreună, întotdeauna împreună, acum nimic nu ne mai poate despărţi!.. (Mănâncă ciocolată). Tu eşti singura mea fericire!..Arde, mă arde, arde tot în mine!Picioare, mâini, burtă!.. (Pică pe jos).

Tu eşti singura mea dragoste! Vaaai, ce doare! Doaaaare! Vin la tine! Vaaai!Vin! Vin! Dragostea mea!(Îl sărută pe Semion, moare).

Intră Larisa Andreevna.

LARISA ANDREEVNA.Afară nu-i nici ţipenie de om, de parcă au murit cu toţii...Vera!..Vera Stepanovna!.. Ce faceţi?!.Ce-i cu voi ?!Ridicaţi-vă, ridicaţi-vă! Ciocolata!Măiculiţa mea! De ce aţi făcut asta? E aşa un păcat.Ce-aţi putut face?Verocica! Prietena mea, ajutorul meu de nădejde! Nu mai am pe nimeni în afară de dumneavoastră!Ce păcat, Doamne!Ce păcat!Şi eu ce să fac acuma fără dumneavoastră! Singură nu mă pot descurca nicicum.Ce-aţi făcut? Ce-aţi putut face?Şi aţi mâncat toate trufele, niciuna n-a mai rămas, nici măcar una!Ce păcat, Doamne!Iartă-mă, Doamne! Iartă-mi sufletul păcătos!Iartă-mă şi tu , Verocica!Iartă-mă, scumpo, pentru tot.

(O sărută pe Vera). Vai, Doamne Dumnezeule!.. (Plângând se duce la telefon, formează numărul). Alo! Punctul de primire? Am doi! Da, da, proaspeti, foarte proaspeţi, prospeciori de tot...